ระเบียบคณะกรรมการมาตรฐานผลิตภัณฑ์อุตสาหกรรมว่าด้วยหลักเกณฑ์และวิธีการพิจารณาของผู้มีอำนาจเปรียบเทียบตามพระราชบัญญัติมาตรฐานผลิตภัณฑ์อุตสาหกรรมพ.ศ. ๒๕๑๑ และที่แก้ไขเพิ่มเติมพ.ศ.๒๕๖๒[๑] อาศัยอำนาจตามความในมาตรา๕๗ ตรี แห่งพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑ซึ่งแก้ไขเพิ่มเติมโดยพระราชบัญญัติมาตรฐานผลิตภัณฑ์อุตสาหกรรม (ฉบับที่ ๘) พ.ศ.๒๕๖๒ คณะกรรมการมาตรฐานผลิตภัณฑ์อุตสาหกรรม จึงออกระเบียบ ดังต่อไปนี้ข้อ ๑ ระเบียบนี้เรียกว่าระเบียบคณะกรรมการมาตรฐานผลิตภัณฑ์อุตสาหกรรมว่าด้วยหลักเกณฑ์และวิธีการพิจารณาของผู้มีอำนาจเปรียบเทียบ ตามพระราชบัญญัติมาตรฐานผลิตภัณฑ์อุตสาหกรรมพ.ศ. ๒๕๑๑ และที่แก้ไขเพิ่มเติม พ.ศ. ๒๕๖๒ข้อ ๒ ระเบียบนี้ให้ใช้บังคับตั้งแต่วันถัดจากวันประกาศเป็นต้นไปข้อ ๓ ให้ยกเลิก(๑) ระเบียบสำนักงานมาตรฐานผลิตภัณฑ์อุตสาหกรรมว่าด้วยการเปรียบเทียบปรับพ.ศ. ๒๕๕๔(๒) ระเบียบสำนักงานมาตรฐานผลิตภัณฑ์อุตสาหกรรมว่าด้วยการเปรียบเทียบปรับ(ฉบับที่ ๒) พ.ศ. ๒๕๕๕(๓) ระเบียบสำนักงานมาตรฐานผลิตภัณฑ์อุตสาหกรรมว่าด้วยการเปรียบเทียบปรับ(ฉบับที่ ๓) พ.ศ. ๒๕๕๘ข้อ ๔ กรณีที่มีปัญหาเกี่ยวกับการดำเนินการหรือระเบียบนี้มิได้กำหนดหลักเกณฑ์การดำเนินการไว้ ให้คณะกรรมการมาตรฐานผลิตภัณฑ์อุตสาหกรรมเป็นผู้วินิจฉัยคำวินิจฉัยของคณะกรรมการมาตรฐานผลิตภัณฑ์อุตสาหกรรมให้เป็นที่สุดข้อ ๕ ให้เลขาธิการสำนักงานมาตรฐานผลิตภัณฑ์อุตสาหกรรมเป็นผู้รักษาการตามระเบียบนี้และให้มีอำนาจออกคำสั่งเพื่อปฏิบัติการตามระเบียบนี้หมวด๑บททั่วไป ข้อ ๖ ในระเบียบนี้ความผิดหมายความว่า ความผิดตามพระราชบัญญัติมาตรฐานผลิตภัณฑ์อุตสาหกรรมพ.ศ. ๒๕๑๑ และที่แก้ไขเพิ่มเติม เว้นแต่ความผิดตามมาตรา ๔๘ ตรีมูลค่าของกลาง หมายความว่า ราคาของผลิตภัณฑ์อุตสาหกรรมที่ยึดหรืออายัดไว้และให้หมายความรวมถึงราคาของผลิตภัณฑ์อุตสาหกรรมที่ทำสำหรับรุ่นหรือชุดการผลิตที่มีการเก็บตัวอย่างโดยให้พิจารณาจากราคาดังต่อไปนี้(๑)ราคาขายผลิตภัณฑ์อุตสาหกรรมที่กำหนดโดยกระทรวงพาณิชย์ หรือ(๒) ราคาขายปลีกที่ปรากฏบนผลิตภัณฑ์อุตสาหกรรมที่เป็นความผิดหรือ(๓) ราคาที่ปรากฏในบัญชีราคาสินค้าใบสั่งซื้อ หรือสัญญาซื้อขาย หรือเอกสารอื่น ๆ ที่เกี่ยวข้องกรณีที่มูลค่าของกลางที่ปรากฏราคาตาม(๑) (๒) หรือ (๓) ไม่เท่ากัน ให้ใช้มูลค่าของกลางที่มีราคาสูงสุดเป็นมูลค่าของกลางในความผิดนั้น ผู้ต้องหา หมายความว่าผู้ถูกกล่าวหาว่ากระทำความผิดตามพระราชบัญญัติมาตรฐานผลิตภัณฑ์อุตสาหกรรม พ.ศ.๒๕๑๑ และที่แก้ไขเพิ่มเติม ผู้มีอำนาจเปรียบเทียบหมายความว่า เลขาธิการหรือพนักงานเจ้าหน้าที่ซึ่งเลขาธิการมอบหมายหรือคณะกรรมการเปรียบเทียบ เลขาธิการ หมายความว่าเลขาธิการสำนักงานมาตรฐานผลิตภัณฑ์อุตสาหกรรมคณะกรรมการเปรียบเทียบหมายความว่า คณะกรรมการเปรียบเทียบตามพระราชบัญญัติมาตรฐานผลิตภัณฑ์อุตสาหกรรมพ.ศ. ๒๕๑๑ และที่แก้ไขเพิ่มเติมพนักงานเจ้าหน้าที่ หมายความว่าพนักงานเจ้าหน้าที่ตามพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑ และที่แก้ไขเพิ่มเติมหมวด๒หลักเกณฑ์และวิธีพิจารณาของผู้มีอำนาจเปรียบเทียบ ส่วนที่๑เลขาธิการ ข้อ ๗ เลขาธิการหรือพนักงานเจ้าหน้าที่ซึ่งเลขาธิการมอบหมายมีอำนาจเปรียบเทียบบรรดาความผิดตามพระราชบัญญัติมาตรฐานผลิตภัณฑ์อุตสาหกรรม พ.ศ.๒๕๑๑ และที่แก้ไขเพิ่มเติมซึ่งมีโทษปรับสถานเดียวหรือเป็นความผิดที่มีโทษปรับหรือโทษจำคุกไม่เกินหกเดือนข้อ ๘ ในการเปรียบเทียบความผิดตามข้อ ๗ให้เลขาธิการหรือพนักงานเจ้าหน้าที่ซึ่งเลขาธิการมอบหมายพิจารณาเปรียบเทียบตามบัญชีกำหนดอัตราค่าปรับสำหรับการเปรียบเทียบของเลขาธิการท้ายระเบียบนี้ส่วนที่๒คณะกรรมการเปรียบเทียบ ข้อ ๙ คณะกรรมการเปรียบเทียบมีอำนาจเปรียบเทียบความผิดอื่นตามพระราชบัญญัติมาตรฐานผลิตภัณฑ์อุตสาหกรรมพ.ศ. ๒๕๑๑ และที่แก้ไขเพิ่มเติม นอกจากความผิดที่กำหนดในข้อ ๗ข้อ ๑๐ การประชุมของคณะกรรมการเปรียบเทียบ ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมดถ้าประธานกรรมการไม่มาประชุมหรือไม่อาจปฏิบัติหน้าที่ได้ให้กรรมการที่มาประชุมเลือกกรรมการคนหนึ่งเป็นประธานในที่ประชุมการวินิจฉัยชี้ขาดของที่ประชุมให้ถือเสียงข้างมากกรรมการคนหนึ่งให้มีเสียงหนึ่งในการลงคะแนนเสียงถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาดข้อ ๑๑ ในการเปรียบเทียบความผิดตามข้อ ๙คณะกรรมการเปรียบเทียบสามารถทำการเปรียบเทียบปรับผู้ต้องหาได้ตามที่เห็นสมควรโดยควรคำนึงถึงวัตถุประสงค์ในการลงโทษทางอาญาเพื่อเป็นการปราบปรามและป้องกันการกระทำความผิดเพื่อเป็นการตักเตือน หรือเพื่อเป็นการชดใช้ความเสียหายที่เกิดขึ้นการกำหนดค่าปรับให้คำนึงถึงความผิดที่เกิดขึ้นโดยความจงใจหรือเกิดจากความประมาทเลินเล่อความหนักเบาแห่งข้อหาและพฤติการณ์แห่งการกระทำความผิด รายการของผลการตรวจสอบผลิตภัณฑ์อุตสาหกรรมที่อาจเกิดความเสียหายหรือผลกระทบที่เกิดแก่ประชาชนหรือแก่กิจการอุตสาหกรรม หรือต่อเศรษฐกิจของประเทศตลอดจนประวัติการกระทำความผิด หรือขนาดของกิจการ ทั้งนี้ ให้เป็นไปตามบัญชีกำหนดอัตราค่าปรับสำหรับการเปรียบเทียบของคณะกรรมการเปรียบเทียบท้ายระเบียบนี้ข้อ ๑๒ ให้ฝ่ายเลขานุการคณะกรรมการเปรียบเทียบมีหน้าที่ในการรับเรื่องจากพนักงานเจ้าหน้าที่ หรือพนักงานสอบสวนเพื่อจัดส่งให้คณะกรรมการเปรียบเทียบ รวมทั้งติดตามและแจ้งผลการพิจารณาการดำเนินการของคณะกรรมการเปรียบเทียบแก่พนักงานเจ้าหน้าที่หรือพนักงานสอบสวนที่เกี่ยวข้อง เพื่อพิจารณาดำเนินการตามที่กฎหมายกำหนดไว้ต่อไปให้แต่งตั้งผู้ช่วยเลขานุการคณะกรรมการเปรียบเทียบได้ตามความจำเป็นเพื่อเป็นผู้ช่วยเลขานุการคณะกรรมการเปรียบเทียบในการดำเนินการรวบรวมข้อเท็จจริงและเอกสารหลักฐานที่เกี่ยวข้องในการประชุมรวมถึงงานด้านเอกสารต่าง ๆ หรือตามที่คณะกรรมการเปรียบเทียบมอบหมายหมวด๓การเปรียบเทียบ ข้อ ๑๓ เมื่อปรากฏหลักฐานว่ามีผู้กระทำความผิดให้พนักงานเจ้าหน้าที่หรือพนักงานสอบสวนรวบรวมข้อเท็จจริง พยานเอกสารหรือหลักฐานที่เกี่ยวข้องส่งเรื่องให้กองกฎหมาย สำนักงานมาตรฐานผลิตภัณฑ์อุตสาหกรรม เพื่อเสนอผู้มีอำนาจเปรียบเทียบข้อ ๑๔ เมื่อผู้มีอำนาจเปรียบเทียบได้รับเรื่องตามข้อ๑๓ แล้วแต่กรณี ให้ดำเนินการโดยเร็วโดยให้คำนึงถึงระยะเวลาที่ต้องใช้ในการดำเนินคดีทางศาลในกรณีที่ไม่อาจเปรียบเทียบได้ด้วยข้อ ๑๕ ในการพิจารณาเปรียบเทียบ ให้ผู้มีอำนาจเปรียบเทียบพิจารณาจากบันทึกการตรวจสถานที่ผลิตเก็บ หรือจำหน่ายผลิตภัณฑ์อุตสาหกรรม หรือบันทึกการจับกุมหรือบันทึกการตรวจยึดและพยานหลักฐานอื่น ๆ ที่เกี่ยวข้องข้อ ๑๖ เมื่อผู้มีอำนาจเปรียบเทียบพิจารณาแล้วเห็นว่ามีการกระทำความผิดเกิดขึ้นให้เปรียบเทียบผู้ต้องหาโดยให้สำนักงานมาตรฐานผลิตภัณฑ์อุตสาหกรรมมีหนังสือแจ้งผู้ต้องหามาดำเนินการเปรียบเทียบและต้องกำหนดระยะเวลาให้ผู้ต้องหาชำระค่าปรับภายในสามสิบวันนับแต่วันได้รับหนังสือแจ้งผลการเปรียบเทียบข้อ ๑๗ ผู้ต้องหาที่ได้รับหนังสือแจ้งตามข้อ ๑๖อาจเลือกปฏิบัติอย่างใดอย่างหนึ่งดังต่อไปนี้(๑) ชำระค่าปรับตามจำนวนที่กำหนดไว้ในหนังสือแจ้งด้วยตัวเองหรือผู้รับมอบหมายณ สำนักงานมาตรฐานผลิตภัณฑ์อุตสาหกรรม ภายในกำหนดระยะเวลาตามที่ระบุไว้ในหนังสือแจ้ง(๒) ชำระค่าปรับตามจำนวนและภายในระยะเวลาที่กำหนดไว้ในหนังสือแจ้ง โดยการส่งธนาณัติหรือการส่งตั๋วแลกเงินของธนาคารโดยทางไปรษณีย์ลงทะเบียน สั่งจ่ายให้แก่สำนักงานมาตรฐานผลิตภัณฑ์อุตสาหกรรมพร้อมทั้งให้ส่งหลักฐานการชำระค่าปรับ และสำเนาหนังสือแจ้งไปยังสำนักงานมาตรฐานผลิตภัณฑ์อุตสาหกรรม(๓) ชำระค่าปรับตามจำนวนและภายในระยะเวลาที่กำหนดไว้ในหนังสือแจ้ง โดยวิธีการธุรกรรมทางอิเล็กทรอนิกส์บัตรเครดิต หรือวิธีการอื่นโดยผ่านธนาคารหรือหน่วยบริการรับชำระเงินได้เมื่อผู้ต้องหาได้ชำระค่าปรับครบถ้วนถูกต้องแล้วให้ถือว่าคดีเป็นอันเลิกกันข้อ ๑๘ กรณีที่ผู้ต้องหาให้การปฏิเสธหรือไม่ยินยอมให้เปรียบเทียบปรับหรือไม่ยอมชำระเงินค่าปรับภายในระยะเวลาที่กำหนดไว้ในหนังสือแจ้ง ให้กองกฎหมาย สำนักงานมาตรฐานผลิตภัณฑ์อุตสาหกรรมส่งดำเนินคดีต่อไปข้อ ๑๙ บันทึกการเปรียบเทียบคดีให้ใช้แบบ ปทค. ๑ -ลมอ. หรือ ปทค. ๒ - คปท. ท้ายระเบียบนี้การทำบันทึกการเปรียบเทียบคดีจะกระทำต่อหน้าผู้ต้องหาหรือไม่ก็ได้ตามที่สมควรข้อ ๒๐ การรับเงิน การเก็บรักษาเงิน และการนำเงินค่าปรับในการเปรียบเทียบส่งคลังให้ถือปฏิบัติตามประกาศว่าด้วยการนั้นและให้ผู้รับเงินค่าปรับออกใบเสร็จรับเงินให้แก่ผู้ต้องหาข้อ ๒๑ ให้กองกฎหมายสำนักงานมาตรฐานผลิตภัณฑ์อุตสาหกรรมเป็นผู้รับผิดชอบในการเก็บรักษาสำนวนการเปรียบเทียบในคดีที่แล้วเสร็จโดยให้จัดทำบัญชีสารบบคดีเปรียบเทียบไว้เป็นหลักฐานประกาศณ วันที่ ๑๙ กันยายน พ.ศ. ๒๕๖๒นิสากรจึงเจริญธรรมรองปลัดกระทรวงอุตสาหกรรมหัวหน้ากลุ่มภารกิจด้านส่งเสริมอุตสาหกรรมและผู้ประกอบการประธานกรรมการมาตรฐานผลิตภัณฑ์อุตสาหกรรม[เอกสารแนบท้าย]๑. บัญชีกำหนดอัตราค่าปรับสำหรับการเปรียบเทียบของเลขาธิการสำนักงานมาตรฐานผลิตภัณฑ์อุตสาหกรรมแนบท้ายระเบียบคณะกรรมการมาตรฐานผลิตภัณฑ์อุตสาหกรรมว่าด้วยหลักเกณฑ์และวิธีการพิจารณาของผู้มีอำนาจเปรียบเทียบตามพระราชบัญญัติมาตรฐานผลิตภัณฑ์อุตสาหกรรมพ.ศ. ๒๕๑๑ และที่แก้ไขเพิ่มเติม พ.ศ. ๒๕๖๒๒. บัญชีกำหนดอัตราค่าปรับสำหรับการเปรียบเทียบของคณะกรรมการเปรียบเทียบแนบท้ายระเบียบคณะกรรมการมาตรฐานผลิตภัณฑ์อุตสาหกรรมว่าด้วยหลักเกณฑ์และวิธีการพิจารณาของผู้มีอำนาจเปรียบเทียบตามพระราชบัญญัติมาตรฐานผลิตภัณฑ์อุตสาหกรรมพ.ศ. ๒๕๑๑ และที่แก้ไขเพิ่มเติม พ.ศ. ๒๕๖๒๓. บันทึกการเปรียบเทียบคดีความผิดตามพระราชบัญญัติมาตรฐานผลิตภัณฑ์อุตสาหกรรมพ.ศ. ๒๕๑๑ และที่แก้ไขเพิ่มเติมสำนักงานมาตรฐานผลิตภัณฑ์อุตสาหกรรมกระทรวงอุตสาหกรรม(แบบ ปทค. ๑ ลมอ.)๔. บันทึกการเปรียบเทียบคดีความผิดตามพระราชบัญญัติมาตรฐานผลิตภัณฑ์อุตสาหกรรมพ.ศ. ๒๕๑๑ และที่แก้ไขเพิ่มเติมสำนักงานมาตรฐานผลิตภัณฑ์อุตสาหกรรมกระทรวงอุตสาหกรรม(แบบ ปทค. ๒ คปท.)(ดูข้อมูลจากภาพกฎหมาย)อัมพิกา/จัดทำ๕มกราคม ๒๕๖๔[๑] ราชกิจจานุเบกษา เล่ม ๑๓๗ ตอนพิเศษ ๑๖ ง/หน้า ๑/๒๑ มกราคม ๒๕๖๓